Jamie Bell is 'n Engelse akteur wat reeds as tiener internasionale bekendheid met Mervin Burgess se rolprent Billy Elliot (2000) verwerf het. Bell woon tans in Chelsea, Londen en New York.
Bell is in Billingham, Cleveland, Noord-Engeland gebore. Hy is saam met sy ouer suster Kathryn in 'n enkelouergesin grootgemaak nadat sy pa, John Bell, 'n gereedskapmaker, sy vrou en dogter nog voor Jamie se geboorte verlaat het. Sy ma, Eileen (gebore Matfin), is net soos sy grootmoeder, tannie en suster 'n bekwame danseres, 'n aanleg wat Jamie oorgeërf het en waarmee hy op die ouderdom van dertien internasionale bekendheid sou verwerf nadat hy uit 2 000 seuns vir die rol van Billy Elliot gekies is. Jamie vertolk in dié film 'n tienerseun wat sy werkersklas-pa en ouer broer ontstel deur 'n balletopleiding te begin.
Jamie, wat al vroeg in dans belang begin stel het en deur sy ouer suster vir die eerste keer na balletlesse saamgeneem is toe hy ses jaar oud was, het as tienerseun besluit om 'n loopbaan as akteur te volg. In 1998 het hy met die toneelstuk Bugsy Malone in Londen gedebuteer.
Billy Elliot het aanklank by kritici en internasionale gehore gevind. Die rolprent is vir drie Academy Awards (Oscars) genomineer en het tussen 2000 en 2002 altesaam 48 internasionale filmpryse gewen. Bell het later opgemerk dat die regisseur Stephen Daldry vir hom tydens die skietwerk aan die rolprent 'n soort substituut-pa was. Sy eie pa het hom ná die sukses van Billy Elliot in 'n personderhoud geluk gewens, maar besluit om nie 'n persoonlike verhouding af te dwing nie. Die twee het tot dusver nooit ontmoet nie.
Bell het sedert 2005 met die Amerikaanse aktrise Evan Rachel Wood uitgegaan nadat hy saam met haar in die musiek-video vir Green Day se lied Wake Me Up When September Ends opgetree het. In 2006 het die twee hul verhouding verbreek. Vyf jaar later, in die somer van 2011, het Bell en Wood hul verhouding hervat. Die paar is op 30 Oktober 2012 in 'n klein plegtigheid getrou. Uit die huwelik is in 2013 'n seun gebore. In Mei 2014 het Wood se bestuurder vermeld dat die egpaar vervreem van mekaar geraak het en gaan skei. Hulle sal egter vriende bly en hul seun saam grootmaak.
Bell het in 2001 as ere-voorsitter van die Italiaanse Giffoni-filmfees se beoordelaarspaneel gefungeer. Ná sy filmdebuut in Billy Elliot het hy 'n verskeidenheid rolle vertolk, waaronder dié van die gestremde dienaar Smike in 'n verfilming van Nicholas Nickleby, 'n jong soldaat in Deathwatch, 'n tienerseun op die vlug in Undertow, 'n gewapende pasifis in Dear Wendy, 'n vervreemde Suid-Kaliforniese tiener in The Chumscrubber, en jong Jimmy in die verfilming van King Kong (2005).
In 2000 het Jamie Bell naas Robson Green, James Bolam en Susan James in ITV se televisie-drama Close and True opgetree. In 2007 het hy die hoofrol in Hallam Foe vertolk waarvoor hy vir die British Independent Film Awards se prys vir beste akteur genomineer. In die volgende jaar het Bell in twee films opgetree - die wetenskapsfiksie-rolprent Jumper en die drama Defiance wat tydens die Tweede Wêreldoorlog afspeel. In die laasgenoemde vertolk Bell die rol van Asael Bielski, die derde van die Bielski-broers - leiers van 'n partisanegroep wat die lewens van 1 200 mense tydens die Sjoa gered het.
Jamie het in 2011 die hoofrol van Tintin in Steven Spielberg se verfilming van die Belgiese strokiesprentreeks Die avonture van Kuifie (Engelse titel: The Adventures of Tintin) en dié van die Romeinse slaaf Esca in The Eagle, 'n rolprent wat in 2de eeuse Brittanje afspeel, vertolk. In dieselfde jaar het Bell ook in 'n verfilming van Jane Eyre opgetree.
Jamie Bell in 2007
2011 The Eagle Esca Kevin Macdonald
↑ "Liz Raftery: Evan Rachel Wood and Jamie Bell: Engaged? In: www.people.com, 9 Januarie 2012". Geargiveer vanaf die oorspronklike op 1 Junie 2013. Besoek op 14 Maart 2013.
↑ Evan Rachel Wood Engaged to Jamie Bell – See Her Ring! In: www.usmagazine.com, 9 Januarie 2012
↑ "Wood, Bell rekindle romance. In: www.torontosun.com, 1 Julie 2011". Geargiveer vanaf die oorspronklike op 1 Desember 2012. Besoek op 14 Maart 2013.
↑ The Huffington Post, 28 Mei 2014: Ehe-Aus! Evan Rachel Wood und Jamie Bell sind getrennt
↑ Magnus Linklater (3 Augustus 2009). "Kevin Macdonald will bring to film pre-Celtic clash of the cultures". The Times. Londen. Besoek op 25 Augustus 2009. (slegs vir intekenaars)